НэгъущIхэ щапхъэ трах
Агуей-Шапсыгъ жылэр спортымкIэ нэхъ лъэрызехьэхэр зыдэс къуажэхэм хабжэу илъэс куэд хъуауэ къогъуэгурыкIуэ. Къуажэр апхуэдэу цIэрыIуэ хъуныр зи фIыгъэ нэхъыжьхэм — спортым и мастер, кандидат хъуахэм, дунейпсо, урысейпсо зэпеуэхэм щытекIуахэм — я пщIэр ирамыгъэлъэхъшэхыжу абыхэм хаша я гъуэгум нобэ ирокIуэ нэхъыщIэхэри.
Сабийхэр спортым дегъэхьэхыным пасэ дыдэу, иджыри гъэсапIэм кIуэуэ, къыщыщIадзэ Агуей-Шапсыгъым. Апхуэдэу «Дыщэ IункIыбзэ цIыкIу» сабий садым щIэх-щIэхыурэ щрагъэкIуэкI «СызэчиифIэщ!» фIэщыгъэм щIэт спорт зэхуэсхэр. ЦIыкIухэр зэпеуэхэм зэрыхэтым къищынэмыщIауэ, абдеж абыхэм Iэмал щаIэщ спортым ехъулIэныгъэшхуэхэр щызыIэрызыгъэхьа я къуажэдэс нэхъыжьхэм епсэлъэну.
Иджыблагъэ сабийхэм яхуеблэгъат зи цIэр фIыкIэ зыгъэIуа бэнакIуэ ныбжьыщIэ НэгъущI Абрэдж. Псоми яцIыху абы и адэ Жамболэти — ар Урысейм щIыхь зиIэ и гъэсакIуэщ, ауэ нэхъ ехъулIэныгъэшхуэу езым къилъытэр и быниплIри спортым зэрыдригъэхьэхыфарщ: Данэ, Къазбэч, Абрэдж, уеблэмэ зи ныбжьыр илъэсибл ирикъуа къудей нэхъыщIэ цIыкIу Нарт сымэ. Ахэр я ныбжькIэ жыжьэ нэмысами, ехъулIэныгъэфIхэм зыIэрагъэхьащи, ТIыуэпсы районыр къэгъэнауэ, ХыIуфэрыс Шапсыгъыр зэрыщыту абыхэм я зэфIэкIым ирогушхуэ.
Агуей-Шапсыгъым и щIэблэщIэ цIыкIухэр гупсэхуу Абрэдж дэуэршэращ, и ехъулIэныгъэхэр зэрызыIэригъэхьам щIэупщIащ, чэнджэщ гуэрхэри къыIахащ. Апхуэдэуи абыхэм зрагъэлъэгъуащ спортсмен ныбжьыщIэм къихьа и медалхэмрэ кубокхэмрэ. Шэч хэмылъу, а зэIущIэм ди цIыкIухэр спорт и лъэныкъуэкIэ нэхъыбэжым тригъэгушхуэнущ.
НЫБЭ Анзор.
